23. schôdza NR SR - 7.deň - B. popoludní
Dátum: 2024-12-04
Poslanec: Matovič, Igor (SLOVENSKO)
Druh vystúpenia: Vystúpenie v rozprave

73. Takže dovolil by som si pokračovať slovami predsedajúceho, ktorý mu vôbec žiadny, žiadna stať v rokovacom poriadku nedáva právo, aby on komentoval vystúpenia tých ľudí, ktorí vystupujú v súlade s rokovacím poriadkom. A teda pokračovať by som teda si dovolil zopakovaním jeho slov. Povedal, že božie mlyny melú pomaly, ale isto. A ja sa presne na toto spolieham vo vašom prípade, že nechcem vám dopriať až také božie mlyny, ako dopadol Pavol Paška, ktorý vo veľkom rozkrádal peniaze určené pre liečbu chorých ľudí, a tento biznis dohodol svojho času ešte Haščák, mafián, s Ficom v byte na Vazovovej, kedy umrel na chodníku pred nemocnicou, ktorú vo veľkom rozkrádal, a umrel s tým, že už mu nebolo pomoci. Ale naozaj sa na to spolieham, že božie mlyny melú pomaly, ale isto. A, pán Gašpar, a skúste si a skúste si to napísať nad vašu detskú postieľku. Takže predkladáme návrh zákona, ktorým vám chceme dať možnosť, aby ste sa vrátili späť. Ja viem, teraz ste to urobili, presvedčili vás každého niečím iným a presvedčili vás o tom, že treba tie rodiny okradnúť. A my vám chceme dať možnosť, aby ste... Sú to vlastne dva návrhy, ktoré idú za sebou, teraz tento návrh je o tom, aby ste vrátili 200 eur na dieťa späť rodinám s deťmi a dávame vám dve rôzne možnosti, ako to môžte urobiť. Tento návrh, ktorý teda pod číslom parlamentnej tlače predkladáme 252, je návrh, aby ste rodinám vrátili to formou, že budú mať prídavok na dieťa 100 eur a daňový bonus 100 eur. Keďže registrujem, že v minulosti ste strašne kritizovali, že ten daňový bonus tie najchudobnejšie rodiny nemajú, alebo teda že ho majú krátený, týmto spôsobom tie chudobnejšie rodiny budú mať väčšiu istotu, lebo jednoducho rodinné prídavky, ktoré sme zvýšili tiež z almužny, ktorú ste vy roky dávali okolo 20 eur, na 60 eur, tak my sme zvýšili na 60 teda eur a navrhujeme, aby týchto 60 eur sa zvýšilo na 100 a daňový bonus, teda keď už ste sa rozhodli ísť touto cestou, že ho znižujete, tak hovoríme, dobre, tak ale nech majú všetci rovnako nárok mať maximálny daňový bonus na dieťa 100 eur. V tom prípade vrátime späť princíp 200 eur na dieťa, len teda väčšia časť toho, toho príspevku bude formou istoty ako prídavku na dieťa bez ohľadu na to, či rodičia pracujú, a menšia časť bude formou daňového bonusu. Čiže je to jeden spôsob, ako môžete rodinám s deťmi vrátiť to, o čo ste ich okradli, a verte, že tie peniaze v rozpočte máte. Len tak, a o tom sme tu hovorili viackrát, ste Kaliňákovi prihodili 700 mil. eur. Možno aj vy viacerí si dávate otázky, prečo ten Kaliňák je nejako ticho, lebo ste mu nasypali ako svine do hranta, ozaj, aj za to som mal včera disciplinárny návrh (povedané so smiechom), tak to zopakujem znova, čiže napísali ste... nasypali ste Kaliňákovi ako svine do hranta 70... 700 mil. eur. A čo takýto skorumpovaný človek s tým urobí? Preto je ticho, lebo biznis beží. A vy miesto toho, aby tie peniaze ste povedali, že dobre, tak mu dáte polovičku a to ostatné dáte rodinám s deťmi a neukradnete im daňový bonus, vy miesto toho nie, pekne, jak vám prikázali, stláčate tlačítka, ani nerozumiete tomu, o čom hlasujete. A to je na tom najsmutnejšie. Ani neviete, o čom hlasujete. Prikážu vám, ukážu vám prštekom a stláčate a stláčate ako po nebohom a tým ste urobili, to boli dve hlasovania, jedno Kaliňákovi 700 eur... či 700 mil. eur a druhým 500 mil., šup, zobereme rodinám s deťmi. Nemrzí vás to, nič, trošku, ani kúsok svedomia? Všetko v poriadku? Tak vypnuté. Mrzí ma to za vás a cítim za vás takú sprostredkovanú hanbu pred, pred vašimi voličmi, ktorí sa vás budú pýtať, prečo majú nižšie daňové bonusy a prečo zrazu ste im ukradli dvetisíc eur, ako som hovoril príklad, keď majú dvoch stredoškolákov v rodine, 2 160 eur. Čiže tento návrh je veľmi, veľmi jednoduchý, aby sa vám to aj ľahšie zapamätalo, 100 eur cez prídavky na dieťa a 100 eur cez daňové bonusy. Dokopy 200 eur na dieťa. A ak sa vás bude pýtať niekto, ak by ste nabrali odvahu alebo objavili kúsok toho svedomia, ak sa vás niekto bude z tej mafiánskej zberby, ktorá nám vládne, ktorá sedí na vláde, pýtať, že, že ako, kde, odkiaľ to zoberiete, tak... (Prerušenie vystúpenia predsedajúcim.) Gašpar, Tibor, podpredseda NR SR 74. Pán poslanec Matovič, podľa § 32 ods. 2 sústavne prerušujete hranice slušnosti, preto vás vyzývam, aby ste tak prestali, pretože pri druhej výzve vás vykážem z rokovania. (Smiech v sále.) Nech sa páči, máte slovo. Matovič, Igor, poslanec NR SR 75. Veľmi ma mrzí, keď obžalovaný zločinec, ktorý vydal Policajný zbor do rúk šéfovi nitrianskej mafie, naozaj hrubokrkej mafie, ktorý dnes je aj obžalovaný z toho, že tuneloval peniaze vo výške desiatok miliónov eur v kauze Dobytkár, ktoré boli určené malým farmárom, že takýto obžalovaný zločinec vedie schôdzu Národnej rady a káže tu o morálke a on sa tu bude tváriť za slušného a on sa mne bude vyhrážať, že mňa vykáže za to, že ja mafiánsku zberbu nazvem mafiánskou zberbou. (Prerušenie vystúpenia predsedajúcim.) Gašpar, Tibor, podpredseda NR SR 76. Pán poslanec... (Hovorené súbežne s rečníkom.) Matovič, Igor, poslanec NR SR 77. Ale je, zároveň to je veľmi... (Hovorené súbežne s predsedajúcim.) Gašpar, Tibor, podpredseda NR SR 78. Pán poslanec... (Hovorené súbežne s rečníkom.) Matovič, Igor, poslanec NR SR 79. Zároveň... (Hovorené súbežne s predsedajúcim.) Gašpar, Tibor, podpredseda NR SR 80. Keďže výzva neviedla k náprave, vykazujem vás z dnešného rokovacieho dňa a žiadam vás, aby ste opustili sálu. (Reakcia poslanca Pročka. Rečník zostáva stáť za rečníckym pultom. ) Opustíte sálu, pán poslanec, dobrovoľne? Prerušujem rokovanie schôdze a bude zvolané poslanecké grémium v súlade s rokovacím poriadkom. (Zasadnutie poslaneckého grémia.)